Komisijos reglamentas (EB) Nr. 709/98
1998 m. kovo 30 d.
iš dalies keičiantis Reglamentą (EEB) Nr. 1686/72 dėl tam tikrų išsamių pagalbos už sėklas taisyklių, susijusių su tikrinimo tvarka, ir nustatantis ryžių sėklų gamybos stabilizavimo mechanizmo taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklos rinkos organizavimo [1] su paskutiniais pakeitimais, padarytais Reglamentu (EB) Nr. 192/98 [2], ypač į jo 3 straipsnio 5 dalį ir 11 straipsnį,
kadangi Tarybos reglamente (EEB) Nr. 1674/72 [3] su paskutiniais pakeitimais, padarytais Reglamentu (EEB) Nr. 3795/85 [4], yra nustatytos pagalbos sėkloms skyrimo ir finansavimo bendrosios taisyklės;
kadangi Reglamento (EEB) Nr. 2358/71 3 straipsnio 4a dalyje yra nustatytas ryžių sėklų gamybos stabilizavimo mechanizmas; kadangi tai susiję su didžiausio kiekio, kuriam gali būti suteikta Bendrijos pagalba sėkloms ir kuris atitinka galimą sėklų pardavimą atsižvelgiant į 1995 m. gruodžio 22 d. Tarybos reglamento (EB) Nr. 3072/95 dėl bendro ryžių rinkos organizavimo [5] su paskutiniais pakeitimais, padarytais Reglamentu (EB) Nr. 192/98, 6 straipsnyje nustatytą bazinį plotą, nustatymu;
kadangi, nustatant įvairių valstybių narių ryžių sėklų produkcijos agronominį derlingumą, reikia taikyti tą patį laikotarpį, kuris laikomas reprezentaciniu taikant Reglamentą (EB) Nr. 3072/95; kadangi atitinkamai buvo taikytas trejų metų vidurkis, apskaičiuotas atmetant tuos metus, kuriais derlius yra didžiausias, ir tuos, kuriais derlius buvo mažiausias per laikotarpį nuo 1990-1991 iki 1994-1995 m.;
kadangi vienais prekybos metais išaugintos sėklos ateinančiais prekybos metais paprastai naudojamos apsodinti žaliavinių ryžių ir ryžių sėklų gamybai skirtus plotus; kadangi reprezentaciniu laikytu laikotarpiu vienam hektarui Bendrijoje apsėti buvo sunaudotos 0,2 tonos, taigi Reglamento (EB) Nr. 3072/95 6 straipsnyje nustatytam baziniam 433123 hektarų plotui apsėti reikėjo 86624,600 tonų sėklos;
kadangi didžiausias kiekis, kuriam Bendrijoje gali būti suteikta ryžių sėkloms skirta pagalba, turi būti dalijamas pagal valstybes nares gamintojas, remiantis to paties reprezentacinio laikotarpio valstybių narių gamyba; kadangi tam, kad būtų atsižvelgta į metinius derliaus svyravimus, reikėtų numatyti atskirų valstybių narių didžiausio remtino kiekio derinimą viso Bendrijos kiekio ribose;
kadangi stabilizavimo mechanizmo veikimas lems būtinybę nustatyti paraiškų pagalbai ryžių sėkloms gauti pateikimo ir valstybių narių pranešimų apie juose nurodytus kiekius perdavimo Komisijai terminus, kad būtų galima apskaičiuoti valstybėje narėje taikytiną sumažinimo procentą;
kadangi pagalba ryžių sėkloms turi būti išmokama Komisijai nustačius taikytiną sumažinimo procentą;
kadangi būtina tinkamai patikrinti Bendrijos pagalbą reglamentuojančias nuostatas; kadangi tam būtina nustatyti išsamius administracinių patikrinimų ir patikrinimų vietoje kriterijus ir technines taisykles; kadangi, kalbant apie pastaruosius, ankstesnė patirtis rodo, kad pageidautina, kad būtų nurodyti ne tik minimali patikrinimų apimtis, bet ir būtų atliekama rizikos analizė bei nurodyti jos kriterijai;
kadangi patirtis rodo dar ir tai, kad būtina patvirtinti tinkamai pagal svarbą išdėstytas nuostatas, skirtas pažeidimų bei sukčiavimų prevencijai bei bausmėms už juos, numatančias taip pat force majeure; kadangi reikėtų nustatyti pažeidimo sunkumą atitinkančias bausmes, tam tikrais atvejais netgi numatančias galimybę pažeidimo padarymo ir ateinančiais metais visai neskirti pagalbos;
kadangi reikia imtis priemonių, garantuojančių, kad bus išmokėta tik teisėta pagalba, o pavėlavus pateikti paraiškas - pagalba bus sumažinta; kadangi visos šios priemonės turėtų būti suformuluotos integruotoje administravimo ir kontrolės sistemoje, nurodytoje 1992 m. lapkričio 27 d. Tarybos reglamente (EEB) Nr. 3508/92, nustatančiame tam tikrų Bendrijos pagalbos schemų integruotą administravimo ir kontrolės sistemą [6], su paskutiniais pakeitimais, padarytais Reglamentu (EB) Nr. 820/97 [7], ir 1992 m. gruodžio 23 d. Komisijos reglamente (EEB) Nr. 3887/92, išdėstantis išsamias tam tikrų Bendrijos pagalbos schemų integruotos administravimo ir kontrolės sistemos taikymo taisykles [8], su paskutiniais pakeitimais, padarytais Reglamentu (EB) Nr. 2015/95 [9];
kadangi Sėklų vadybos komitetas nepateikė savo nuomonės per jo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Šiuo dokumentu Komisijos reglamentas (EEB) Nr. 1686/72 [10] iš dalies keičiamas taip:
1) papildomas šiuo 1a straipsniu:
"1a straipsnis
Šiame reglamente "pardavimas"; - tai turimas arba sandėliuose laikomas turtas, pateikiamas parduoti, siūlomas parduoti, parduodamas arba pristatomas kitam asmeniui.";
2) papildomas šiuo 2a straipsniu:
"2a straipsnis
1. Pagalba suteikiama tik tada, kai gavėjas iš tikrųjų pardavė sėklas sėjai iki prašymo pateikimo dienos. Tai jis turi įrodyti valstybei narei priimtinu būdu.
2. Valstybės narės be išankstinio įspėjimo atlieka patikrinimus siekiant patikrinti sėklų, dėl kurių buvo skirta pagalba, pirmąją paskirties vietą ir pagalbos suteikimo sąlygų laikymąsi ir praneša Komisijai apie veiksmus, kurių buvo imtasi atlikus minėtus patikrinimus.";
3) 3 straipsnis pakeičiamas taip:
"3 straipsnis
1. Pagalba, išskyrus skirtą ryžių sėkloms, suteikiama tada, kai sėklų augintojas, nuėmęs derlių, iki valstybės narės kiekvienai rūšiai arba veislių grupei nustatytos datos pateikia paraišką.
2. Pagalbą, išskyrus skirtą ryžių sėkloms, valstybė narė augintojui išmoka per du mėnesius nuo paraiškos gavimo, bet ne vėliau kaip po derliaus nuėmimo ateinančių metų liepos 31 d.";
4) papildomas šiais 3a, 3b ir 3c straipsniais:
"3a straipsnis
1. Didžiausias ryžių sėklų kiekis, kuriam gali būti suteikta pagalba Bendrijoje, yra 86624,600 tonų per metus. Valstybėms narėms gamintojoms jis paskirstomas taip:
-Ispanijai: | 29625,613 tonos, |
-Prancūzijai: | 3031,861 tonos, |
-Graikijai: | 1472,618 tonos, |
-Italijai: | 50242,268 tonos, |
-Portugalijai: | 2252,240 tonos. |
Valstybei narei šio straipsnio 3 dalyje nustatytomis sąlygomis paskirtas kiekis gali būti derinamas Bendrijai nustatyto maksimalaus kiekio ribose.
2. Laikantis 2a straipsnio, pagalba ryžių sėkloms suteikiama laikantis didžiausių Bendrijai nustatytų ribų, kai augintojas, nuėmęs derlių, bet ne vėliau kaip iki ateinančių metų birželio 20 d., pateikia paraišką. Valstybės narės gamintojos iki po derliaus nuėmimo ateinančių metų liepos 15 d. praneša Komisijai apie paraiškose pagalbai gauti nurodytus kiekius.
3. Jei valstybėje narėje gamintojoje paduotose paraiškose pagalbai gauti nurodytas bendras kiekis viršija didžiausią Bendrijai nustatytą kiekį, pagalba kiekvienoje valstybėje narėje yra sumažinama proporcingai nacionalinio kiekio perviršiui. Komisija nustato taikytinus sumažinimo procentus.
4. Pagalbą gamintojui valstybė narė išmoka nuo liepos 31 d. iki rugsėjo 30 d. ateinančiais metais po derliaus nuėmimo.
3b straipsnis
1. 2a straipsnio 2 dalyje nurodytus patikrinimus sudaro:
a) administraciniai patikrinimai, ypač kryžminiai, siekiant, kad pagalba nebūtų išmokėta du kartus už tuos pačius kalendorinius metus. Šie kryžminiai patikrinimai taikomi oficialiai tiriamiems sklypams, kurie, kaip buvo nustatyta, atitinka Reglamento (EEB) Nr. 1674/72 1 straipsnio 1 dalies pirmoje įtraukoje nurodytų direktyvų reikalavimus;
b) dokumentų patikrinimai, siekiant nustatyti sėklų, kurioms suteikta pagalba, pirmąją paskirties vietą;
c) visi kiti patikrinimai, kurie, valstybės narės nuomone, yra būtini, siekiant garantuoti, kad pagalba nebūtų išmokėta nesertifikuotoms arba trečiųjų šalių sėkloms.
Tikrinama žymi atrinktų paraiškų dalis, ne mažiau kaip 5 % kiekvienos sėklų rūšies. Kompetentinga institucija, remdamasi rizikos analize ir pateiktų paraiškų reprezentatyvumu, nustato, kurias paraiškas tikrinti. Atliekant rizikos analizę, atsižvelgiama į:
- pagalbos dydį,
- sertifikuotos sėklos kiekį ryšium su tikrinamu plotu,
- pokyčius lyginant su ankstesniais metais,
- kitus rodiklius, apibrėžtinus valstybės narės.
2. Prireikus valstybės narės tikrina veislininkų, kitų sėklų įmonių ir galutinių vartotojų patalpas.
3. Taikomi šie Komisijos reglamento (EEB) Nr. 3887/92 [11] straipsniai:
- 6 straipsnio 1 dalis (pagalbos suteikimo sąlygų laikymosi tikrinimas),
- 11 straipsnis (papildomos nacionalinės nuobaudos; force majeure),
- 12 straipsnis (tikrintojų ataskaita po apsilankymo),
- 13 straipsnis (tikrinimas vietoje),
- 14 straipsnis (nepagrįsta išmoka).
3c straipsnis
1. Išskyrus force majeure atvejus, pavėlavus pateikti paraišką, pagalba sėklų augintojui sumažinama 1 % už kiekvieną dieną. Paraiškos gauti pagalbą ryžių sėkloms negalioja, jei pateikiamos vėliau kaip po derliaus nuėmimo ateinančių metų birželio 30 d., paraiškos dėl kitų rūšių arba veislių grupių - pateiktos nuo valstybės narės nustatyto termino praėjus dešimčiai dienų.
2. Jei nustatoma, kad paraiškoje nurodytų sėklų pareiškėjas nepardavė sėjai, nepardavus daugiau kaip 2 %, bet ne daugiau kaip 5 % paraiškoje nurodyto kiekio, pagalba sėklų augintojui už atitinkamas veisles sumažinama 50 %. Jei neparduotas kiekis sudaro daugiau kaip 5 %, tais prekybos metais pagalba sėkloms šiam gamintojui visai nesuteikiama.
3. Jeigu paraiška pagalbai gauti pateikiama dėl sėklų, kurios nėra oficialiai sertifikuotos ar nuimtos kaip derlius toje valstybėje narėje per kalendorinius metus, kuriais prasideda prekybos metai, kuriems nustatoma pagalba, tai gamintojui pagalba sėklų gamybai nebus suteikta nei tais, nei ateinančiais metais."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis yra taikomas nuo 1998-1999 prekybos metų.
Reglamento (EEB) Nr. 1686/72 3b straipsnio 1 dalies a punkte išvardyti patikrinimai netaikomi paraiškoms pagalbai gauti, susijusioms su sutartimis arba sėklų auginimo deklaracijomis, užregistruotomis prieš 1998-1999 derliaus metus.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. kovo 30 d.